A BIZOTTSÁG 118/2006/EK RENDELETE
(2006. január 24.)
a mezőgazdasági számviteli információs hálózat keretében a 2006-os számviteli évre az átalánydíj adatszolgáltatási űrlaponkénti megállapításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az Európai Gazdasági Közösségben működő mezőgazdasági üzemek jövedelmére és üzleti tevékenységére vonatkozó számviteli adatok gyűjtésére szolgáló hálózat létrehozásáról szóló, 1965. június 15-i 79/65/EGK tanácsi rendeletre (1),
tekintettel a mezőgazdasági üzemek jövedelmének megállapítására használt, a könyvelésre vonatkozó egyes részletes végrehajtási szabályokról szóló, 1983. július 13-i 1915/83/EGK bizottsági rendeletre (2) és különösen annak 5. cikke (3) bekezdésére,
mivel:
(1)
Az 1915/83/EGK rendelet 5. cikkének (1) bekezdése előírja, hogy a Bizottság a tagállamok számára átalánydíjat fizet minden egyes megfelelően kitöltött adatszolgáltatási űrlapért, melyet az adott rendelet 3. cikkében előírt időszakon belül továbbítottak hozzá.
(2)
A 2189/2004/EK bizottsági rendelet (3) adatszolgáltatási űrlaponként 142 EUR-ban rögzítette a 2005-ös számviteli évre szóló átalánydíj összegét. A költségek alakulása és ennek hatása az adatszolgáltatási űrlapok kitöltésének költségére igazolja a díj felülvizsgálatát.
(3)
Az e rendeletben előírt intézkedések összhangban vannak a mezőgazdasági számviteli információs hálózat közösségi bizottságának véleményével,
ELFOGADTA EZT A RENDELETET:
1. cikk
Az 1915/83/EGK rendelet 5. cikkének (1) bekezdésében előírt átalánydíjat 145 EUR-ban rögzítik.
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ezt a rendeletet a 2006-os számviteli évre kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2006. január 24-én.